Diari Oficial de la Generalitat Valenciana


Sumari del DOGV 8564, del 06-06-2019 (2019/5521)

RESOLUCIÓ de 28 de maig de 2019, del director general de Relacions amb les Corts, per la qual es publica el Conveni marc entre Turisme Comunitat Valenciana i l'Ajuntament de Requena per a la restauració de la Casa de los Pedrón i l'adequació i posterior gestió com a CdT d'interior de la província de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8564

Data del DOGV
:   06-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5521


Data del document
:   28-05-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de maig de 2019, del director general de Relacions amb les Corts, per la qual es publica el Conveni marc entre Turisme Comunitat Valenciana i l'Ajuntament de Requena per a la restauració de la Casa de los Pedrón i l'adequació i posterior gestió com a CdT d'interior de la província de València. [2019/5521]  
Turisme Comunitat Valenciana i l'Ajuntament de Requena han subscrit, prèvia tramitació reglamentària, el dia 7 de maig de 2019, el conveni marc per a la restauració de la Casa de los Pedrón i l'adequació i posterior gestió com a CdT d'interior de la província de València, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 de maig de 2019 i número 435/2019, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
  
València, 28 de maig de 2019.- El director general de Relacions amb les Corts: Antonio Torres Salvador.  
  
  
Conveni marc entre Turisme Comunitat Valenciana i l'Ajuntament de Requena per a la restauració de la Casa de los Pedrón i l'adequació i posterior gestió com a CdT d'interior de la província de València.  
  
  
València, 7 de maig de 2019  
  
REUNITS  
D'una banda,  
Francesc Colomer Sánchez, secretari autonòmic de Turisme i president de l'entitat Turisme Comunitat Valenciana, en virtut del que disposa el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i en l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'entitat de dret públic esmentada, entitat adscrita a la Presidència de la Generalitat, amb personalitat jurídica pròpia, que es regula pel que es disposa en l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que es disposa en el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, entitat denominada actualment Turisme Comunitat Valenciana en aplicació de l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana.  
El domicili de la referida entitat de dret públic esmentada, a l'efecte del present document, és el situat a València, carrer de la Democràcia, 77, Ciutat Administrativa 9 d'Octubre, torre II, planta tercera.  
La seua legitimació i representació per a aquest acte es deriva del que s'estableix en l'apartat dos e) de l'article 5 del Decret 209/2004, de 8 d'octubre, en virtut del qual el president de Turisme Comunitat Valenciana exercirà la representació permanent de l'entitat en la signatura de convenis, i està autoritzat per a la signatura del present conveni per Acord del Consell de 26 d'abril de 2019.  
  
I, d'una altra banda, Mario Sánchez González, alcalde president de l'Ajuntament de Requena, la legitimació i representació del qual per a aquest acte es deriva de la seua condició i càrrec d'alcalde president de l'ajuntament esmentat, autoritzat per a subscriure el present conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases del règim local.  
El conveni té l'aprovació expressa prèvia del Ple de la corporació municipal que en sessió ordinària, realitzada el dia 11.04.2019 va adoptar l'acord per a la signatura del present conveni.  
Les dues parts, segons intervenen,  
  
EXPOSEN  
  
Un. Turisme Comunitat Valenciana, entre altres finalitats, té atribuïdes per l'article 2 del Decret 209/2004, abans citat, la millora de la formació i la professionalitat del sector, promovent i prestant els serveis que contribuïsquen a això, així com qualsevol altra actuació, que servisca per al desenvolupament, la modernització, la millora, la difusió i la promoció de l'oferta turística valenciana, així com altres accions, en coordinació o col·laboració amb altres administracions públiques, que redunden de forma directa o indirecta en la consecució de les finalitats expressades.  
  
Dos. Ambdues administracions convenen en la necessitat d'incrementar i millorar la formació dels treballadors i treballadores del sector turístic com a mecanisme de foment de l'ocupació i la millora dels paràmetres de qualitat del sector turístic, i, a aquest efecte, Turisme Comunitat Valenciana disposa d'una consolidada xarxa de centres de turisme, CdT, dedicats a la formació dels treballadors i treballadores del sector.  
  
Requena té una variada oferta turística d'interior, a més de presentar productes turístics de gran interés i demanda com són el turisme enològic o gastronòmic, entre altres, la qual cosa, unit a la considerable distància a la qual es troba el municipi dels centres més pròxims de la xarxa de CdT, fa que siga convenient per a les dues parts dotar aquesta ciutat d'unes instal·lacions i locals on es puguen desenvolupar activitats de formació turística amb caràcter pròxim i amb capacitat de resposta local a les demandes i necessitats del sector.  
  
  
Tres. L'Ajuntament de Requena és propietari de l'immoble denominat Casa de los Pedrón, situat al carrer Salvador, núm. 4, d'aquest municipi. El referit immoble forma part del denominat barri de la vila que va ser declarat conjunt històric artístic en 1966, i és una edificació amb elements fonamentalment del segle XVII, i constitueix un element de gran importància en el conjunt històric artístic de la vila. Ocupa una superfície de solar, incloent-hi el pati, de 405 metres quadrats.  
  
Aquesta Casa de los Pedrón, pel caràcter històric, per la ubicació en el barri històric medieval i per l'entorn, constitueix, per si mateixa, un autèntic recurs turístic, la posada en valor del qual per mitjà de la rehabilitació, redunda en benefici de Requena com a destinació turística d'interior, i permet al mateix temps la potenciació de l'activitat turística en el municipi i l'atractiu dels seus productes turístics (turisme gastronòmic, enològic, actiu, de naturalesa...), aspectes aquests que estan d'acord amb les finalitats i competències que Turisme Comunitat Valenciana té reglamentàriament determinats en el Decret 209/2004, de 8 d'octubre, del Consell de la Generalitat.  
  
L'esmentada Casa de los Pedrón ha sigut objecte d'algunes obres de consolidació i restauració puntual per part de l'Ajuntament, fonamentalment en façana i cobertes tendents a evitar-ne la ruïna, si bé necessita una restauració en més elements com són els forjats, alguns d'aquests d'urgent intervenció. D'una altra banda, és convenient la seua posada en valor com a recurs turístic per mitjà de la restauració, i, d'una altra banda, per a la seua millor conservació s'ha de dotar l'edifici d'un ús públic, compatible amb el respecte al seu valor historicoartístic.  
  
Quatre. D'acord amb el que s'ha exposat anteriorment, les dues administracions convenen en l'interés mutu de procedir a la restauració de la denominada Casa de los Pedrón i l'adequació com a CdT d'interior de la província de València, i allotjar, amb això, aules específiques i adequades a la formació turística, amb el propòsit de constituir una extensió, a les comarques d'interior de la província, de les accions formatives de la xarxa de CdT de la Comunitat Valenciana. Per a desenvolupar aquesta actuació, i com a inici de l'articulació de la col·laboració de les dues administracions, les dues parts convenen a atorgar aquest conveni marc.  
  
Aquest conveni marc es regirà per mitjà de les següents:  
  
CLÀUSULES  
  
Primera. Objecte del present conveni marc  
L'objecte d'aquest conveni marc és establir les bases de la col·laboració entre l'entitat de dret públic Turisme Comunitat Valenciana i l'Ajuntament de Requena i la delimitació de les respectives actuacions i responsabilitats, en la restauració de la Casa de los Pedrón i l'adequació i posterior gestió com a centre de turisme, CdT, d'interior de la província de València.  
  
Segona. Caràcter del conveni marc  
Aquest conveni marc requereix, per a la seua efectivitat, la posterior formalització de convenis singulars en els quals, de manera específica, es concreten les obligacions directament exigibles, estarà subjecte, en tot, tant l'eficàcia d'aquest com dels seus instruments de desenvolupament, d'una banda, a la formalització de la cessió o autorització de l'ús, amb caràcter gratuït per part de l'Ajuntament, a favor de Turisme Comunitat Valenciana, de l'immoble esmentat, així com de les instal·lacions generals comunes de l'edifici una vegada rehabilitat aquest, i, d'una altra banda, a l'aprovació, en les corresponents lleis de pressupostos de la Generalitat, de les línies de subvenció nominatives que així es determine a favor de l'Ajuntament de Requena.  
L'aplicació i execució d'aquest conveni, incloent-se a aquest efecte tots els actes jurídics que pogueren dictar-se en el seu desenvolupament, no podrà suposar obligacions econòmiques per a la Generalitat i, en qualsevol cas, haurà de ser atesa amb els seus mitjans personals i materials.  
  
Tercera. Compromisos de l'Ajuntament de Requena  
3.1. L'Ajuntament de Requena es farà càrrec de la redacció dels projectes d'execució i estudi de seguretat i salut, atés que l'ajuntament esmentat continuarà tenint la propietat de l'immoble, i haurà d'obtindre totes les llicències i autoritzacions que procedisquen, especialment les que pogueren correspondre als òrgans competents en matèria de patrimoni cultural.  
3.2. Finalitzades les obres, l'Ajuntament de Requena, com a propietari de l'immoble, assumirà la gestió d'aquest, i de forma general, vetlarà de forma diligent en la cura, manteniment, neteja i conservació de l'edifici i les instal·lacions, així com qualsevol altra acció necessària per al manteniment de l'immoble esmentat, i efectuar les labors de manteniment a càrrec seu, i, en particular, aquells manteniments preventius o pal·liatius exigibles d'acord amb la normativa aplicable, i la prestació dels serveis requerits per al manteniment, la conservació, la gestió i la vigilància de les instal·lacions.  
  
Quarta. Compromisos de Turisme Comunitat Valenciana  
4.1. Una vegada s'haja redactat el projecte, Turisme Comunitat Valenciana proposarà la inclusió, en l'avantprojecte de Llei de pressupostos de la Generalitat, de les línies nominatives de subvenció adequades per a la finalitat prevista.  
4.2. Turisme Comunitat Valenciana, a través de la comissió que més endavant s'estableix, o la que especialment s'establisca per a això, comunicarà a l'Ajuntament de Requena la programació de les activitats formatives anuals a desenvolupar.  
  
Cinquena. Fases de desenvolupament del present conveni marc.  
1a fase. Durant l'any 2019, i, si escau, abans que finalitze el primer semestre de 2020, s'hauran de complir les fites següents de forma successiva:  
a) Aprovació per part de l'Ajuntament de Requena de l'autorització d'ús gratuïta i parcial, a favor de Turisme Comunitat Valenciana, de l'edifici Casa de los Pedrón com a CdT d'interior de la província de València.  
b) Atorgament del conveni singular de desenvolupament d'aquest conveni marc, en el qual es plasme aquesta autorització d'ús, s'establisca el programa de necessitats i funcionalitats de l'edifici i s'assumisca per part de l'Ajuntament de Requena la redacció i aprovació dels projectes d'execució i estudi de seguretat i salut, així com l'obtenció d'autoritzacions i llicències que per a això siguen procedents.  
c) Redacció dels projectes d'execució i estudi de seguretat i salut, per part i a càrrec de l'Ajuntament, amb la interlocució prèvia amb Turisme Comunitat Valenciana, i d'acord amb el programa de necessitats de formació turística del futur CdT d'interior de la província de València.  
2a fase. Durant el període 2020-2022, s'hauran de complir les fites següents de forma successiva:  
a) Preparació, elaboració i signatura, per Turisme Comunitat Valenciana i l'ajuntament de Requena, dels convenis singulars anuals de desenvolupament del present conveni marc.  
b) Execució de les obres, direcció d'obra i direcció d'execució i coordinació de seguretat i salut a càrrec de l'Ajuntament de Requena.  
  
3a fase. Després de la finalització de les obres del CdT d'interior de la província de València,i abans de la finalització de la vigència del present conveni marc, atorgament d'un conveni singular de desenvolupament, a fi de delimitar, entre les parts, els àmbits de gestió de l'immoble i instal·lacions d'aquest, com a centre integrat en la xarxa de CdT de la Comunitat Valenciana.  
  
Sisena. Principis que regeixen aquest conveni marc  
6.1. Les administracions públiques intervinents en el present conveni actuen i es relacionen d'acord amb els principis establits en els articles 140 i 141 de la Llei 40/2015, d'1 d'octubre, de règim jurídic del sector públic, i, en conseqüència, hauran de:  
a) Actuar sota el principi de lleialtat institucional, i adequar-se a la distribució de competències de cada una, tal com es deriva del present conveni i de normativa aplicable.  
b) Ponderar, en l'exercici de les competències pròpies, la totalitat dels interessos públics implicats i, en concret, aquells la gestió dels quals estiga encomanada a les altres administracions.  
c) Facilitar a les altres administracions la informació que necessiten sobre l'activitat que desenvolupen en l'exercici de les seues pròpies competències.  
d) Prestar, en l'àmbit propi, la cooperació i assistència actives que les altres administracions pogueren sol·licitar per a l'eficaç exercici de les seues competències.  
e) Complir les obligacions concretes derivades d'aquest conveni i del deure de col·laboració.  
6.2. A l'efecte d'allò que disposen les lletres c i d) de l'apartat anterior, Turisme Comunitat Valenciana podrà sol·licitar totes les dades, documents o informes que estiguen a la disposició de l'Ajuntament de Requena.  
6.3. L'assistència i cooperació requerida només podrà negar-se quan l'Ajuntament de Requena no estiga facultat per a prestar-la, no dispose de mitjans suficients per a això, o quan, si ho fera, causara un perjudici greu als interessos la tutela dels quals té encomanada o al compliment de les seues pròpies funcions. La negativa a prestar l'assistència es comunicarà motivadament a Turisme Comunitat Valenciana.  
6.4. El present conveni de col·laboració en cap cas suposa la renúncia a les competències pròpies de les administracions intervinents.  
  
  
Setena. Duració, vigència i causes de resolució  
Aquest conveni marc de col·laboració farà efecte des del moment de la seua signatura, fins a la finalització de les actuacions derivades d'aquest, i, en qualsevol cas, tindrà una duració de quatre anys, en els termes previstos en l'article 49, apartat h, de la Llei 40/2015, d'1 d'octubre, de règim jurídic del sector públic.  
El present conveni quedarà resolt per mutu acord de les parts, i per l'incompliment, per qualsevol d'aquestes, de les clàusules previstes en aquest, i s'establirà, en els convenis singulars que d'aquest es deriven, la forma de terminació de les actuacions en curs d'execució a cada moment, en compliment de l'article 11.1, apartat f, del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu Registre.  
Així mateix, quedarà automàticament resolt en el cas de qualssevol modificacions en el règim demanial o d'autoritzacions d'ús sobre l'immoble Casa de los Pedrón, i instal·lacions d'aquest.  
  
Huitena. Comissió de seguiment  
8.1. Es crea una comissió de seguiment i control del present conveni amb les funcions següents:  
- Supervisar l'execució del conveni, i donar el vistiplau al projecte i al pressupost d'execució, sense perjudici de la seua aprovació per l'òrgan de l'ajuntament que tinga atribuïda la competència, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit i dels seus acords de desenvolupament.  
- Informar les parts dels retards i incidències que es puguen presentar durant l'execució del conveni, així com, si escau, proposar les corresponents actualitzacions o modificacions en el seu desenvolupament.  
  
8.2. La comissió de seguiment estarà constituïda per cinc persones, nomenades per les parts de comú acord, de les quals tres seran designades per Turisme Comunitat Valenciana. D'aquestes tres persones, la Direcció de Turisme Comunitat Valenciana designarà aquelles que ostenten la presidència i la secretaria de la comissió. Les altres dues persones seran nomenades per l'Ajuntament de Requena.  
  
En la composició d'aquest òrgan col·legiat haurà d'assegurar-se la presència equilibrada d'homes i dones en els termes previstos en el II Pla d'igualtat de l'Administració de la Generalitat.  
8.3. Les còpies de les actes, acords o informes que, si escau, emeta la comissió de seguiment, en el desenvolupament i execució de les funcions que tinga assignades es remetran, en el cas de Turisme Comunitat Valenciana, a la persona titular de la direcció de l'entitat.  
8.4. La comissió es reunirà sempre que ho sol·licite qualsevol de les parts i, com a mínim, en dues ocasions durant el període de vigència del conveni. El seu funcionament i adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
  
Novena. Règim jurídic i jurisdicció  
El present conveni marc es regula, pel que fa a la seua tramitació i formalització, pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu Registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
Si no s'aconseguira una solució o acord, la resolució de la qüestió o qüestions litigioses sorgides correspondrà als òrgans competents de la jurisdicció contenciosa administrativa.  
  
Les parts, llegit aquest document, i com a prova de conformitat amb el contingut íntegre, el subscriuen i signen per duplicat al lloc i en la data al principi indicats.  
  
El president de Turisme Comunitat Valenciana: Francesc Colomer Sánchez.  
L'alcalde president de l'Ajuntament de Requena: Mario Sánchez González.